khistorydata/jeongjo-sjw-relations huggingface dataset:
정조 15년
李祖承啓曰掖屬之無敢出入於朝士之家自前飭敎何如法意何如而近聞別監輩稱以受帖無難往來於守令之家聽聞怪駭後弊難言雖在蔭武固已可駭之甚而至於侍從守宰之看作尋常任其去來者可謂貽羞朝廷與受同罪當該掖隷出付攸司照法嚴繩當該守令待其査出倂當重勘而本院請推之外無他可施之罰何以爲之敢稟傳曰嚴內外之禁卽一副金石況年來以此等事飭禁何如則渠輩之如是冒犯萬萬痛惡錢貨潤己雖難禁慾大焉敢越法着紅衣往法從之家推索帖文乎雖不着紅衣名以掖隷則其罪無異況以守令下直時掖隷索帖之弊年前飭禁又何如乎以此以彼不可尋常處之該掖隷出付收司嚴加懲治後草記掖隷何足言所可羞愧者法從也旣聞之後有難仍置指名捧現告爲先罷職法從若此則武夫何論宜有差等現發武倅竝令道臣拿致營門從重決杖事令廟堂分付此後文蔭武守令家掖隷之投足者接置與往見當同罪若或掩置而現發者加等重勘嚴飭諸道及吏兵曹可也
정조 15년
傳于李祖承曰四門祈晴祭不卜日今二十日設行獻官以近侍塡差諸執事以內外各司入直官員塡差興仁之門右承旨崇禮門左副承旨敦義門右副承旨肅淸門同副承旨進去祭物精備祭官齋沐各別申飭
정조 15년
傳于李祖承曰右承旨許遞前望單子入之待下批牌招察任
정조 15년
以香室傳香單子傳于李祖承曰重農所以爲民久雨成霖痒稼爲慮何可便處使承宣替傳乎當於正殿月臺親傳香祝卽令知悉擧行
정조 15년
李祖承啓曰今日親傳香時承旨當爲備員而都承旨柳戇今日不爲仕進所當牌招而拘於廳規不得請牌何以爲之敢稟傳曰牌招
정조 15년
傳于李祖承曰左副承旨馳詣受香所奉審摘奸以來
정조 15년
傳于李祖承曰出宮門路以協陽門爲之
정조 15년
傳于尹履相曰兵曹判書爲先記過
정조 15년
尹履相啓曰卽伏聞奉審史官回奏之言則太常神室還安祭祝文已爲書塡日字而又塡獻官姓名云俄者禮曹以修改完役等節待快晴不卜日擧行還安祭亦爲隨同時設行之意草記矣一邊草記而一邊塡祝非但事涉徑庭還安祭今當更爲擇日則祝文亦當改書以傳祀典事體何等敬謹而有此瀆屑之擧該堂旣兼獻官擧行之顚錯極爲駭然獻官洪聖淵所當重勘而本院請推之外無他可施之罰何以爲之敢稟傳曰祝文令該寺正從便望燎當該獻官施以削職之典可也
정조 15년
傳于李祖承曰該曹擧行之如此專由判堂之姑未出仕未肅拜判堂許遞政官牌招開政與參判以在京無故人差出待下批牌招察任
정조 15년
李祖承啓曰禮曹堂上有闕之代政官牌招開政差出事命下而吏曹判書鄭昌順身病甚重牌招不進參判參議未差不得擧行何以爲之敢稟傳曰祈晴有命判堂如可强嚴飭入來開政該堂差出可也
정조 15년
李祖承啓曰祈晴有命判堂如可强嚴飭入來開政該堂差出事命下而吏曹判書鄭昌順身病危㞃萬無起動之望云參判參議未差不得擧行何以爲之敢稟傳曰觀於連日赴政可知其勉膺更不敢引義則今云有實病何必一向羈縻乎今姑許遞
정조 15년
李祖承啓曰開政命下已久而吏曹判書鄭昌順許遞傳旨今方捧入參判參議未差不得擧行在前如此之時亞三堂則有自廟堂差出之例何以爲之敢稟傳曰令廟堂差出待下批牌招開政
정조 15년
備邊司以朴祐源爲吏曹參判
정조 15년
李祖承啓曰守禦使鄭昌順時無職名令該曹口傳付軍職何如傳曰允
정조 15년
兵曹口傳政事行司直鄭昌順
정조 15년
玉堂前望單子入之副校理李晴落點
정조 15년
以漢城府民家頹壓別單傳于尹履相曰恤典卽爲題給
정조 15년
傳于李祖承曰取見八江摘奸備郞鄭東觀手本其中低下之地略有數戶漂流處此類拔例賙恤昨日手本中如有漂流名色一體依此施行其外名在手本之類亦依昨日下敎擧行公田蠲稅之說此手本雖不及之如有之依他江例爲之而契人之弊已有草記不必更爲稟處竝令廟知悉
정조 15년
以南陽前府使李彦藎拿處傳旨傳于李祖承曰以罷職捧傳旨
정조 15년
記事官李重蓮洪樂游徐有聞等書啓臣等敬奉聖敎臣重蓮馳往南部薰陶坊苧廛洞契領府事徐命善所住處南部會賢坊越邊契領敦寧洪樂性所住處問議則俱以爲病不得獻議云臣樂游馳往東部於義洞二契判府事李福源所住處問議則以爲病未獻議云臣有聞馳往南部二間屛門契議政府左議政蔡濟恭所住處問議則以爲神室祭儀之事有難便莫非該監該曹全沒料量之致然事旣至此遂事勿說至於祈晴今日雨勢尙無開霽之意禜祭於禮當行旣合於禮則不可謂之以煩雖連四日行祭不必爲拘旣奉權安所則自其所奉詣亦是不可已之事矣臣見如此伏惟上裁云敢啓傳曰依左相議爲之
정조 15년
尹履相以禮曹言啓曰太常神室雨漏處修改告由祭已爲設行始役而見今雨勢如注完役等節待快晴不卜日擧行還安祭隨日時設行事分付何如傳曰已下敎矣
정조 15년
尹履相以禮曹言啓曰四門祈晴祭不卜日今二十日設行事命下矣四門祈晴祭今二十日設行三日而止事知委何如傳曰允
정조 15년
李翼晉以備邊司言啓曰摘奸郞廳徐榮輔手本有草記稟處之命矣八江民人以馬契收米之事稱冤呼訴非一再摘奸郞廳之驟聞其說登諸手本其勢固然而究其裏面實有不得不然者蓋馬契國家之所不可廢者度支之十里八升米給價定式馬契之所不可支吾者其弊無窮矯救沒策曾在先朝甲子年間廟堂別爲方便累遭筵稟以稅大同運負剩米四百十石添付馬契使運契馬契輔車相資以爲擧行國役之圖而龍出居數十人以運付作爲已物每於稅大同許多船隻到泊之際其負石卸下龍山數十戶獨主之八江幾萬生民有背而不敢生擔負之計有口而只自爲怨詛之言此所謂都賈之害也今番都賈大釐革之際廟堂以爲三南之船俱是王稅八江之民俱是王民其負石霑漑之利何獨龍山數十戶專之而八江之民目富而歆艶涎垂而咨嗟者豈聖代一視之政乎於是革罷龍山運負都賈使八江民人無間彼我大同卸負以其餘利爲聊賴生活之資當初令下之際渠輩之歡天喜地有不容形言而第其馬契所給四百十石使渠輩依舊例當之之外他無道理故度支之以此成節目頒給八江非故爲無名之斂若不如此則馬契將罷馬契將罷則在前斂錢江戶之弊則次第事也此豈可成之說乎民心蚩蚩旣忘其大同運負爲渠莫大之幸只悶其目下四百十石之不得呑下呈訴廟堂呈訴度支今又呈訴摘奸郞廳以至上聞之境本事之來歷委折旣如此則廟堂雖欲更爲變通其勢誠末由手本內辭緣姑爲置之何如傳曰允都賈雖罷又出私都賈爲專利之徒乘時售奸之弊則此不可不嚴禁而痛防俾渠輩有眞正蒙利之實效可也
정조 15년
李益運以賑恤廳言啓曰五部頹戶看審史書啓別單及四郊摘奸備邊郞手本判付據各部全家頹壓與完少頹多之應入恤典者卽爲依式題給其外諸戶則雖有所頹之多少有難彼此之分等一依頹多例題給其中不入書啓而以戶口列錄者一口米一斗二口至三口二斗四口以上三斗不書戶口者每戶米二斗賙給前掌令魚錫齡家米一石錢五兩別爲題給而一竝考準於京兆前後別單俾無疊受之弊至若今番雨水前以半頹或頹多已受恤典而入於今番全頹秩則更爲題給以準全頹恤典之數前入於勿論秩而今入於頹多者亦爲依例題給以上中部字內完多頹少三戶布各一疋不書戶口者九戶米各二斗東部字內完少頹多二十一戶完多頹少三十六戶布各一疋全家頹壓一戶錢二兩一口之戶五戶米各一斗二口至三口之戶二十一戶米各二斗四口以上之戶三十四戶米各三斗西部字內完少頹多八戶完多頹少二十戶布各一疋已受恤典而今入全頹二戶錢各一兩不書戶口者十七戶米各二斗南部字內完少頹多二戶完多頹少二十五戶布各一疋全家頹壓二戶錢各二兩北部字內完少頹多十六戶完多頹少四戶布各一疋全家頹壓二戶錢各二兩不書戶口者十三戶米各二斗合米十六石二斗錢十七兩布二同三十五疋上下之意敢啓傳曰知道
정조 15년
尹履相以兵曹言啓曰卽接宗廟入直部將柳煒牒報則宗廟西邊墻垣日前頹圮連接新築二間許今日又爲頹圮云故臣洪載馳往頹圮處看審後嚴飭該監以杻把子堅實圍排亦爲樹柵而今此頹圮墻垣乃是癸卯年新築處監董官員及工匠日昨已爲請勘此與他處有間論勘一款今姑置之守直衛軍旣已定立不必加定仍爲守直之意敢啓傳曰知道
정조 15년
尹履相以兵曹言啓曰卽接金虎門入直哨官朴重佐手本則金虎門南邊月廊本曹員役等所接處外面墻一間許因雨頹落云令紫門監爲先以杻把子堅實圍排依例樹柵待晴卽爲修築而內壁自如則此與全頹圮有異令該營金虎門入直軍中量宜除出限改築門晝察夜巡之意分付何如傳曰允
정조 15년
尹履相以訓鍊都監言啓曰金虎門南邊月廊兵曹員役等所接處外面築墻一間許頹落金虎門軍量宜除出晝察夜巡事自兵曹草記矣金虎門軍八名除出將校一人率領限改築間晝察夜巡之意敢啓傳曰知道
정조 15년
尹履相以訓鍊都監言啓曰本局哨官外營直所馬兵馬匹之或借立或自該哨雇待之說傳聞喧藉一次査實以杜後弊在所不已故使該廳行首所任査出以報不但終不査出末乃擧一廳聯名乞遞當初査事不過爲其禁職之意則曰有曰無據實爲之以待末梢可也而不此之爲相率投單者揆以紀律極涉駭妄一廳之事毋論巨細爲其廳任者擧皆主張則行首所任不可置而不論行首哨官李仁默所任哨官閔宗爀洪章煥一倂馱去之意敢啓傳曰知道有國所重惟相與將觀於元輔元戎之稱可以知之況將帥則加畀紀律之權而腰間揷三軍司命手旗司命云乎者專其殺活去就之謂也其任顧不重歟觀此草記卿之事弱矣軟矣卿之避怨詈在卿身固便好元戎之任非止卿一箇身所可獨爲者則似此大關紀律處以渠輩所犯之忒甚而勘罪之請止於單汰去者誠亦爲卿大覺寒心大將之於哨官似異於軍兵之於將帥云而此則有萬萬不然者軍中挨次之制將幕與將卒其間毫無異同無罪者之撫惜情同家人可也有罪後之處斷無論將官與軍兵苟有關於紀律之大綱領則棍亦可斬亦可此而放忽任他凡有屬於將官之事大將看作寮寀莫敢誰何則都監一局豈可但曰無紀律而已乎可畏者霜氷也此所以觀此草記半日不樂者也卿觀夫昔日海西北關之事乎近年衿川吏江陵儒所爲乎設令卿之行査之事出於法外猶不敢如許其駭悖名以哨官稱以將帥以幺縻事端之不愜於渠輩之意敢生恐嚇威脅之計擧廳成群聯名作黨有此前未聞古未有之擧措長此習不已則其流之弊將至於何燄燄不滅終至燎原滔滔不遏竟成懷山卿何不念及於此而制之於未然抑之於不萌及其旣然旣萌之後又何若是之尋常歇視乎行首哨官及所任哨官爲先拘囚營中處暑後大會三軍於沙場習陣卽其日嚴棍三十度喬桐府能櫓軍充定其餘聯狀哨官等一倂爲先汰去保授營底亦於習陣日嚴棍其代當刻內差出一以振旣解之紀律一以杜方來之弊可也
정조 15년
李祖承以訓鍊都監言啓曰謹依草記批旨行首哨官李仁默所任哨官閔宗爀洪章煥後日習陣大會三軍嚴棍三十度喬桐府能櫓軍充定次爲先拘留北營其餘聯狀哨官李聖濂閔光德李廷麟張守初金箕昶吳亨喆田佐顯柳晦源鄭潤玉趙持鉉丁允泰朴瓊柳可源兪鉉商朴重佐趙𣊟沈公協李在倫徐泰秀李彬李運祥等二十一人亦爲汰去習陣日嚴棍次保授營底之意敢啓傳曰知道
정조 15년
以訓鍊都監哨官望筒傳于李祖承曰嶺外之人何知京中體貌汰去分揀紀律自別不可專釋決棍則一體勘罪
정조 15년
工曹判書李復永疏曰伏以臣性識魯下百不猶人憑藉先蔭晩入仕籍尋常自期不過郡縣守尉而止不意十數年以來恩造出常忝叨踰分前後履歷無非平生夢想所不及之地逐歲超躋奄至正卿假使臣少年登第積效勞勩畢竟官位苟得至此則亦云過矣臣是何人旣無才德又乏功能公然推遷至於此極也出身蔭路致位卿宰者世或有人而擧皆才學出衆地望自別爲公論之所歸爲朝廷之所推然後方可以至此然亦千百之一耳豈有如臣之無一可藉亶出聖簡而居然濫廁者哉臣自顧涯分不任震懍每得一番遷除輒致數日驚悸非不知濫觴之可懼循墻之爲美而陳章祈免亦非如臣常調蔭官之所敢爲無寧以竭蹶趨承筋力奔走爲少伸分義之計故有命輒謝有官輒膺遂若當來之物可堪之任其爲忘廉冒恥固無可言而私心兢悚去益罔涯卽者水部新命又下於千萬之意慮之外臣於是驚惶震越莫知置身之所也噫諸曹佐貳猶諉之仰成於長官矣摠府侍衛猶諉之備數之兼職矣至若班據八座之列專斷一曹之事者是何等重任而乃及於萬萬無似之臣乎負乘招災猶屬私義沾汚名器實辱朝廷其不可以臣銜畏之義偃然行公也決矣一肅恩命雖出於感激叩謝之忱而猶不覺惶汗之浹背豈可因仍蹲冒久辱淸朝之公器哉玆敢不避猥越疾聲呼籲伏乞聖明俯加諒察亟賜鐫免以便公私不勝幸甚臣無任戰慄祈懇之至答曰省疏具悉卿其勿辭行公
정조 15년
辛亥七月十九日辰時上詣仁政殿禜祭親傳香入侍時行都承旨柳戇行左承旨李祖承右承旨柳文養左副承旨尹履相右副承旨李翼晉同副承旨李益運記事官李海淸假注書趙台榮記事官洪樂游徐有聞檢校直閣徐榮輔以次侍立上具翼善冠衮龍袍乘輿出協陽門肅章門詣仁政殿月臺降輿就板位親傳香祝訖兵曹判書金文淳進前奏曰今此親傳香時侍衛宜卽整齊而入直摠管俱未及待令事甚稽緩極涉未安都摠管鶴林君焴副摠管蔡廷夏竝推考何如上曰依爲之出擧條上乘輿出仁政門入協陽門還內諸臣退出
정조 15년
辛亥七月十九日未時上御重熙堂左承旨入侍時行左承旨李祖承記事官李海淸洪樂游徐有聞以次進伏訖上命書傳敎曰玉堂番次苟艱在外及未肅拜人許遞前望單子入之待下批牌招入直又命書傳敎曰久任良廳設置之後謀避爲事依舊一任下屬之所爲如金孝建者亦敢效尤已萬萬無嚴又況日前飭敎之後乎又聞摘奸史官回奏之言渠之擧行事事無據云而況室內修改處非點滴卽不過滲濕之痕而已云則渠以久任郞官初不奉審竝與修改之事而曰以不知云者節節痛駭不畏法如此奉常判官金孝建亟施捉竄之典一以懲自翰注出六便卽放恣之類一以懲爲久任郞不事事之徒其代各別擇差仍令口傳擬入堂上則奉審之規昨日始定式則今番事別無可罪之端而旣見雨勢之將始則徑先移奉致有窘速掣肘都相則大臣無論提調則從重推考祖承曰兵曹堂上乃是侍衛之職故每於入直之時必預備戎服以待而今日親傳香時參議南柱老稱以諸具之未備終不來待末乃以堂下所着之毛笠進參於侍衛之班事未前有所見駭異所當重勘而本院請推之外無他可施之罰何以爲之乎上曰過幾年後復職者何責乎然如許事未前聞之擧在於騎省奚但大關紀綱其爲貽羞莫甚雖以近來罕有不時之殿座而然云自下擧行焉敢若此該堂削職不能檢飭之判堂記過仍令入直可也出擧條祖承曰金虎門入直軍二十名標信祗受之後宜卽待令而旣不待令於出宮之前又不陪衛於還內之時事關師律萬萬駭然該營大將趙心泰從重推考何如上曰依爲之出擧條命退承史以次退出
정조 15년
行都承旨柳戇齋宿行左承旨李祖承齋宿右承旨李洪載齋直左副承旨李昌會齋直右副承旨李思祚未肅拜同副承旨李秀夏在外注書李海淸齋直一員未差假注書趙台榮奉命出去事變假注書金達淳仕
정조 15년
李祖承啓曰三皇忌辰日望拜禮前期一日以稟事曾有先朝受敎矣今二十一日神宗皇帝忌辰日親行望拜禮何以爲之敢稟傳曰依例爲之
정조 15년
李祖承啓曰今日齋宿時入直禁軍挾輦軍除出標信請出之意敢啓傳曰知道
정조 15년
傳于李祖承曰齋宿處所依例爲之參班侍臣中在外及未肅拜人竝許遞今日政差出待下批牌招淸齋
정조 15년
傳于李祖承曰傳敎中大臣未嘗以職姓名書下則昨日問議批答以依左相議爲之令政院書出矣今日始見之諸原任病未獻議等語之當錄於書啓中者以批答書出寧有如許事體乎當該承旨過齋後令該府勘處必是司謁誤傳當該司謁令攸司從重科治
정조 15년
傳于李祖承曰昨日大臣問議傳敎承書之際全不致愼以致許多字句之錯誤當該承旨李晩秀爲先從重推考
정조 15년
傳于李祖承曰當該承旨推考
정조 15년
李祖承啓曰都承旨柳戇纔已出去矣所當牌招而拘於廳規不得請牌何以爲之敢稟傳曰牌招
정조 15년
柳戇啓曰今日齋宿承旨當爲備員而右承旨柳文養右副承旨李翼晉同副承旨李益運俱爲差祭合有變通之道何以爲之敢稟傳曰竝許遞前望單子入之待下批牌招察任
정조 15년
承旨前望單子入之李洪載李義弼李鎭復落點
정조 15년
傳于李祖承曰當該承旨遞差
정조 15년
承旨前望單子入之李書九洪仁浩落點
정조 15년
柳戇啓曰明日皇壇望拜禮九卿當爲備員禮曹判書未差之代今日政差出待下批仍卽牌招以爲淸齋之地何如傳曰允
정조 15년
李祖承以都摠府言啓曰今此摛文院齋宿時寶劍侍衛不可不備員而都摠管安春君受由邊得讓申應顯俱有身病二員未差寶劍侍衛將不得備員合有變通之道令政院稟旨變通仍令該曹口傳差出待下批牌招以爲備員侍衛之地何如傳曰竝許遞與未差之代今日政差出
정조 15년
有政吏批判書未差參判朴祐源進參議未差都承旨柳戇進以具㢞爲大司憲權以綱爲大司諫李秉喆爲執義柳雲羽爲司諫宋翼孝李貞運爲掌令韓興裕韓致應爲持平權坪爲獻納朴孝成爲正言鄭東觀爲修撰金方行爲副修撰吳載純爲禮曹判書洪檢爲禮曹參判閔台爀爲兵曹參判尹長烈爲兵曹參議韓光近爲兵曹參知徐潤載爲靈巖郡守金文淳爲吏曹判書
정조 15년
兵批判書未差參判李洪載病參議尹長烈入直進參知未差左承旨李祖承進以趙宗鉉徐命瑞爲副摠管金泰儉爲同知安鼎大爲僉知安廷鉉爲曹司衛將李海範金鎭鼎李運春爲宣傳官崔尙耆爲訓鍊判官李普天爲北評事黃昇源洪明浩洪周萬爲都摠管副護軍李秀夏許晊李祉永兪漢人副司直沈豐之具㢞黃昇源尹㬦柳文養李翼晉李益運尹履相金熙采申張至冕洪克浩副司果尹羽烈李殷模副摠管黃昇源洪明浩竝單付
정조 15년
兵曹口傳政事副護軍朴基豐
정조 15년
李祖承啓曰兵曹判書金文淳今方入直而移拜吏曹判書矣未肅拜兵曹堂上竝卽牌招推移入直何如傳曰允
정조 15년
柳戇啓曰今日齋宿時本兵之長不可不備有闕之代今日政差出待下批卽爲牌招傳授命召何如傳曰允除在外老病以在京無故人差出
정조 15년
柳戇啓曰新除授禮曹判書待下批牌招以爲淸齋之地何如傳曰允
정조 15년
以禮曹判書金履素牌不進推考傳旨傳于柳戇曰許遞前望單子入之
정조 15년
禮曹判書前望單子入之洪檍落點
정조 15년
李祖承啓曰漢城判尹未差之代政官牌招開政差出待下批仍卽牌招以爲淸齋之地何如傳曰允前望單子入之
정조 15년
漢城判尹前望單子入之李敏輔落點
정조 15년
李祖承啓曰政望落點事體何等重大而今日政事中前宣傳官李甲會李煥益代望筒未下而以首望朴宗和李應會落點誤爲頒布至呈肅拜單子而朴宗和肅單臣義弼捧入李應會肅單臣書九捧入臣等矇不覺察惶恐待罪而朴宗和李應會肅拜單子勿施誤爲頒布之該曹堂上所當重勘而本院請推之外無他可施之罰何以爲之敢稟傳曰爾等罷職兵曹堂上越俸一等
정조 15년
李祖承啓曰俄者宣傳官望單落點未下之前宣傳官金相九忽以落點已下之意無端傳播至有朴宗和李應會來呈肅單之擧事未前有萬萬駭然當該宣傳官所當重勘而本院請推之外無他可施之罰何以爲之敢稟傳曰金相九所爲萬萬駭然降定都監哨官
정조 15년
承旨前望單子入之洪義榮金履正李昌會落點
정조 15년
柳戇啓曰新除授左副承旨金履正方在罷散中何以爲之敢稟傳曰敍用
정조 15년
柳戇啓曰今日齋宿時承旨當爲備員淸齋而右副承旨李東顯家在城外不得出牌何以爲之敢稟傳曰許遞前望單子入之待下批牌招齋宿
정조 15년
以左副承旨金履正牌不進罷職傳旨傳于柳戇曰只推更爲牌招
정조 15년
備邊司以李運彬爲濟州牧使
정조 15년
以左副承旨金履正再牌不進罷職傳旨傳于柳戇曰令一許遞
정조 15년
承旨前望單子入之李思祚李秀夏落點
정조 15년
柳戇啓曰今日齋宿時承旨當爲備員而同副承旨李秀夏在外合有變通之道何以爲之敢稟傳曰許遞前望單子入之待下批牌招察任
정조 15년
以兵曹參知韓光近牌不進罷職傳旨傳于柳戇曰許遞前望單子入之待下批牌招察任
정조 15년
兵曹參知前望單子入之金履正落點
정조 15년
吏曹口傳政事以柳爲奉常判官
정조 15년
以漢城府民家頹壓別單傳于李祖承曰恤典卽爲題給
정조 15년
以江原監司尹師國狀啓原州牧民家頹壓事傳于李祖承曰嚴飭結構期速奠接後形止狀聞事回諭
정조 15년
以江原監司尹師國狀啓雨澤農形事傳于李祖承曰雨澤豈敢曰探知乎看審云爾則可也探知二字萬萬不可武倅之文簿雖甚䑃朧豈不以此謄啓乎道伯推考捧納承旨亦爲推考後勿如是事回諭
정조 15년
以忠淸監司朴宗岳狀啓標壓民戶連爲董督從速改構期於一一依舊安頓事傳于李祖承曰朝見錦伯東伯狀啓今見完伯狀啓比京中別無遠近之殊此蓋近來農形人皆望太過說太過之故盈尺之雨果然浹月亘旬言念及此夙宵不遑暫逸趁今晴霽則庶卜有秋自昨日分遣近侍祈晴於四門微誠之仰格固不敢取必方此齋心默禱凡今在按道分憂之列者寧可一刻放心雖或旋獲快晴之喜如濱江近峽之地浸墊者頹汰處十分詳察十分細覈無使一夫之土一負之收有混懲之弊今番之雨大體過多處多以此傳敎兩湖伯處先爲行會京畿關東嶺南伯處一體措辭行會待秋成守令檢田勤慢別遣繡衣抽栍考察以此一體嚴飭
정조 15년
李祖承以兵曹言啓曰卽接慶熙宮衛將金興澤牒報則崇義門北邊宮墻舊築二間許頹圮云令繕工監以杻把子堅實圍排亦爲樹柵待晴卽爲修築而亦令巡邏營門限改築間申飭校卒使之各別巡察之意分付何如傳曰允
정조 15년
李祖承以弘文館言啓曰本館下番無他推移之員不得已以上番姑降入直之意敢啓傳曰知道
정조 15년
李祖承以訓鍊都監言啓曰今七月二十一日奉室望拜禮時因兵曹節目廣智營軍四十名除出北營入直將官率領拱北門外排立而待標信擧行之意敢啓傳曰知道
정조 15년
李祖承以訓鍊都監言啓曰卽者政院啓辭批旨內金相九所爲萬萬駭然降定都監哨官事命下矣本局新差哨官前縣監沈錫減下其代以金相九降定之意敢啓傳曰知道
정조 15년
李祖承以都監言啓曰本局哨官張守初汰去代望筒傳曰嶺外之人何知京中體貌汰去分揀紀律自別不可專釋決棍則一體勘罪事命下矣謹依傳敎左部左司左哨官張守初仍任之意敢啓傳曰知道
정조 15년
李祖承以訓鍊都監言啓曰本局右部中司左哨官望筒前判官洪梜在喪未及覺察至於末擬受點之境莫重入啓望筒不能審愼致此矇然做錯之失臣方惶恐待罪哨官望則改修正以入之意敢啓傳曰知道勿待罪
정조 15년
李祖承以義禁府啓曰奉常寺判官金孝建亟施投竄之典事承傳啓下矣金孝建慶尙道機張縣定配而以承傳內辭意具罪目出付畿營定將吏押送配所之意敢啓傳曰知道
정조 15년
李祖承以刑曹言啓曰凡雨漏處修改例於快晴後卜日今番亦然陵廟修改以待快晴該曹回啓獨於神室滲漏處修改吉日不待晴霽定於今日事面也事例也未有所據況此祭卽徧于群神而風伯雨師亦皆薦禋當此祈晴之時反爲祈雨之議於禮舛矣於祭瀆矣且夜風朝雨尙稽霽止之意雖欲修改瓦濕非可論欲不爲則曉行告事由祭以此以彼擇日之該監堂上啓聞之該曹堂上俱不可無飭竝罷職當該日官令攸司各別科治後草記事命下矣謹按律文則大明律不應爲條有曰凡不應得爲而爲之事理重者杖八十依此律當該日官金聲說各別嚴杖八十度科治之意敢啓傳曰近來日官不知擇日之法甚至莫重修改事所爲如是無據萬萬痛惡各別嚴杖降定該監書員此後日官雖留窠如非術業精熟之人無敢差定而若或苟充致有現發於考講試技之時則堂上之重勘姑無論行首日官移送法司重治該監兼敎授嚴杖定配繼不饒貸以此傳敎書付渠廳事嚴飭分付可也
정조 15년
李祖承以刑曹言啓曰因承政院啓辭嚴內外之禁卽一副金石況年來此等事飭禁何如則渠輩之如是冒犯萬萬痛惡錢貨潤己雖難禁慾火焉敢越法着紅衣往法從之家推索帖文乎雖不着紅衣名以掖隷則其罪無異況以守令下直時掖屬索帖之弊年前飭禁又何如乎以此以彼不可尋常處之該掖隷出付攸司嚴加懲治後草記事命下矣取考律文則大明律制書有違條有曰凡奉制書有所施行而違者杖一百依此律別監韓命洽崔命麟金昌孫等各嚴杖一百懲治之意敢啓傳曰崔命麟各別嚴杖除尋常箇箇考察降定院隷韓命洽事件稍異決杖放送金昌孫專由於禁軍廳書員之害還屬何等恩典則焉敢追尋於番將之家作此所爲乎還屬禁軍廳可也
정조 15년
刑曹啓目當該書吏李載輝秋興祥及所由許完等段所當照法嚴勘是白乎矣旣有捧直招以聞之命上裁何如判付啓前此飭禁何等截嚴乎法司出禁所以正民俗除民瘼而反爲虐民厲民之歸其爲痛惡百倍甚於尋常犯科嚴懲未久冒犯依重如許亂民足可謂罔赦斂賂捧錢各人次次嚴刑與前受刑準三次遠地限己身充定軍役爲旀所謂都吏及干連各人等加刑一次照律嚴處爲旀身爲掌憲之臣刑漢兩司吏隷之作弊猶可隨聞痛戢甚者竝與不飭之堂郞發啓論勘事理則然是去乙考其所爲反於是兺除良痛戢新反長惡如此其爲溺戢之失先自法官重勘當該憲臺玄重祚畿沿投竄此後名以憲吏憲隷復踵前習侵虐民間者當以盜竊財貨律直斷以此判付載之本曹本府謄錄政院刑房故事爲良如敎
정조 15년
辛亥七月二十日辰時上詣摛文院齋宿入侍時行都承旨柳戇行左承旨李祖承行右承旨李洪載左副承旨李義弼同副承旨李書九記事官李海淸假注書趙台榮記事官洪樂游徐有聞一提學吳載純直閣徐榮輔以次侍立上具翼善冠衮龍袍乘輿出協陽門進善門詣摛文院降輿陞殿命書傳敎曰右副承旨聞有實𧏮許遞前望單子入之待下批牌招察任上曰新除授吏曹判書牌招出榻敎賤臣承命出傳命書傳敎曰許久滯囚足懲其罪時囚罪人趙儀逵放送上曰承旨前望單子入之待下批牌招察任出榻敎又命書傳敎曰吏曹判書更爲牌招上曰吏曹判書牌去來催促海淸承命出傳命書榻敎曰承旨前望單子入之待下批牌招察任有頃日暮時至命侍衛諸臣權退諸臣以次退出
정조 15년
行都承旨柳戇坐行左承旨李祖承坐右承旨未差左副承旨權以綱坐右副承旨李昌會坐直同副承旨李思祚坐直假注書宋知濂仕直趙台榮仕事變假注書金達淳仕
정조 15년
大駕詣皇壇入齋室後內閣政院玉堂藥房口傳問安答曰知道
정조 15년
李思祚啓曰來二十五日朝參日次矣敢稟傳曰停
정조 15년
傳于李昌會曰該房承旨事過後禁推該吏徒三年定配
정조 15년
承旨前望單子入之權以綱落點
정조 15년
傳于李昌會曰今日望拜神皇奉室以有明摠兵之官爲大明辦大節奮大義者上下千古孰如林忠愍之節義乎此日起感不惟等閑御製碑銘之製置者令內閣今日下送錦伯處依前下有旨待秋成卽爲始役後印本上送事令內閣下諭而齎去之際農時民邑廚傳之弊宜念畿邑則察訪湖西則各其沿路守令次次奉傳于道臣事分付
정조 15년
傳于李昌會曰今日參班儒生數甚夥然渠輩無器具者如許潦雨能皆參班其心不但可嘉其誠亦可謂不忝先今幸日氣晴霽行禮亦免沾濕而豈可徒然使之還家乎參班儒生亦政院招致賓廳待題下應製武士等明日北營令兵判與訓將與承旨一員進去柳葉箭一巡試取邊二中以上別單書啓參試官則北營入直千把摠爲之事分付昨日欲爲點下而未果前武兼宋履成卽忠臣忠愍公宋圖南之五代孫云李東㷜意謂落仕後無職特點於哨官矣追聞時帶從事官云東㷜仍任從事官其代擬入事分付
정조 15년
柳戇啓曰參班武士明日北營試取時承旨一員進去事命下矣何承旨進去乎敢稟傳曰都承旨進去
정조 15년
傳于權以綱曰宣傳官李海範仍任前職
정조 15년
注書李海淸遷轉代以宋知濂爲假注書
정조 15년
傳于李昌會曰靈巖郡守濟州牧使使之今日肅謝後來待
정조 15년
李昌會啓曰濟州牧使李運彬吏曹下批之前徑先來呈肅單臣之矇然捧入已不勝萬萬惶悚而該牧使不可無警從重推考原單子勿施何如傳曰昨日處分之後又焉敢如是率爾乎拿處卿則遞差
정조 15년
以右承旨李洪載遞差傳旨傳于權以綱曰前望單子入之待下批牌招察任
정조 15년
承旨前望單子入之尹㬦落點
정조 15년
柳戇啓曰左承旨李祖承遞差傳旨捧入啓辭休紙還下旣有付過放送之命卽爲牌招何如傳曰允
정조 15년
以兵曹參知金履正牌不進罷職傳旨傳于李昌會曰只推更爲牌招
정조 15년
傳于柳戇曰以故忠臣監司沈岱修祠賜額贈祭後其子孫使之錄用矣近始聞之奉祀孫雖未及筮仕之年其直孫之在畿邑者足堪一命之官今日起感卽再造之皇恩也如故忠臣者雖效力於我朝而死於賊其功則實在於壬辰豈可虛度此日乎龍仁地所在沈岱直孫令該曹問名畿營今日政調用
정조 15년
傳于李思祚曰飭已施前判書徐浩修敍用其外卿宰如有罷散人一體敍用
정조 15년
柳戇啓曰卽者吏曹郞廳來言政事當日爲之事命下而判書金文淳參判朴祐源俱以病不來參議未差不得開政云判書參判竝卽牌招何如傳曰允
정조 15년
柳戇啓曰吏曹判書金文淳參判朴祐源牌不進推考傳旨今方捧入而開政命下之後如是違牌不卽擧行判書參判竝卽牌招何如傳曰允激揚之政宜自政官始前此筵席屢次提敎目今流俗切痼之弊卽朝於東暮於西口則唯心不然甚至利斷金之交際無難隨他攻斥其處心之不韙事君之不誠心常痛惡之近於左相旣眷畀如彼則向時顚沛之時擧一世中立跡表獨者獨見於此人此人之一番擢用予則曰有關於士夫趨向甚不細此豈爲一大臣而然乎實出於爲世道深長之意昨於再令擬薦也雖不指諭姓名左相之終不擧似誠局矣是豈看作已事之事乎前承旨李益運吏曹參議除授待開門牌招察任以爲士大夫執德不固者之戒可也
정조 15년
柳戇啓曰吏曹判書金文淳參判朴祐源再招不進推考傳旨今方捧入而開政命下之後連事違召不卽承膺事體所在誠極未安判書參判所當更請牌招而係是一日三牌何以爲之敢稟傳曰昨已承牌夜又出肅朝況參班緣何有召輒違至有三召之請乎吏曹判書金文淳從重推考與參判更卽牌招違召勿捧傳旨
정조 15년
吏曹口傳政事吏曹參議單李益運
정조 15년
傳于李祖承曰坐直承旨分詣四門禜祭所奉審摘奸以來
정조 15년
有政吏批判書金文淳參判朴祐源進參議李益運未肅拜行都承旨柳戇進以徐有成爲大司諫林道浩爲司諫李錫夏張錫胤爲掌令宋俊載爲持平閔昌㷜爲宗簿正崔重奎爲吏曹正郞徐浩修爲掌樂提調李祖源爲同春秋吳載純爲軍器提調朴祐源爲觀象監提調李𡊠爲繕工提調沈縉漢爲慶基殿參奉工曹佐郞李海範仍任事承傳
정조 15년
兵批判書吳載純病參判閔台㷜未肅拜參議尹長烈入直進參知金履正未肅拜行左承旨李祖承進副司直金履素李洪載洪義榮李東顯李秀夏竝單付同知吳景燁單付
정조 15년
傳于李思祚曰取見八江摘奸備郞崔顯重手本其所論理分析之精詳可謂諸備郞之最初次手本旣甚仔細至於再次竝與農形民情而槪論者甚爲得體其中被水畓之稅屬於公者依初下敎蕩減或給代追後草記事言于廟堂頹戶之名入於別單者一依備郞分等今日內令該廳一一分給水退後將頹至殘之類依頹戶例擧行旣頹又全頹一戶各別賙給事分付今則備郞皆復命此後勤慢惟在部官部官之檢飭亦在於京兆尹昨日特除意在責成另加惕念擧行之意申飭判尹處
정조 15년
以江原監司尹師國狀啓洪川縣頹壓民家後錄馳啓事傳于李昌會曰近以雨澤之過多雖甚關心今年節候不但差晩且以水浸與不水浸若較看則多寡不啻懸殊此則指南中農形而言而所可最關心夙宵不能弛食息不敢忽者關東也土品則斥且鹵地方則峽與海若有時雨大行則其受損與南中不可同日而語故也觀此狀辭洪川頹戶雖曰六戶先報者如此則其外可知此邑如此則他邑又可知自此詳知關東農形之前無非爲民憧憧益切東顧之時令廟堂別加關飭於道伯須體此意雨後形止嚴飭守宰仔細報來後仍令擧槪後錄於狀尾以便考覽事分付
정조 15년
李思祚以都摠府言啓曰今日入直內三廳武兼禁軍及軍兵等當爲中日習射而親臨皇壇望拜禮相値不得爲之之意敢啓傳曰知道
정조 15년
李祖承以右捕盜廳言啓曰本廳前從事官李東㷜仍任事命下而李東㷜移差之代昨日以前佐郞李潤集備擬蒙點矣李潤集減下李東㷜仍任之意敢啓傳曰知道
정조 15년
李祖承以刑曹言啓曰該房承旨事過後禁推該吏徒三年定配事命下矣承政院書吏朴弘修京畿陽川縣徒三年定配卽爲押送之意敢啓傳曰知道
정조 15년
兵曹判書吳載純疏曰伏以臣於日昨帳殿伏奉除旨以臣爲兵曹判書者臣聞命震悸恧蹙悶隘直欲鑽地以入而終莫可得時値齋宿義重陪扈他不暇顧章皇出肅及其退伏私次益不勝惝怳如夢罔知所以自措也竊念臣魯才朽質最居人下本不合於淸朝任使之列而偏蒙我聖上不世之隆恩擢拔之洪私歷數前後踐履罔非淸銜要職自顧蔑裂無一稱當徒感恩寵有除輒膺無毫縷之裨補積僨誤之罪戾每自循省尤悔薰心而況此本兵之職掌軍旅而管貨布兼之以甄選靺𩋾凡此皆有國之重務也雖使鍊於時務優於踐歷負時望而爲衆所推者猶且逡巡而不敢遽冒況少而闊疎迷鈍老而衰耗昏錯直作一侗然無用之物此實一世之所共知也而今此除命出於人望之外無以堪重務而副聖簡其何可以寅緣一出仍爲蹲冒之計乎玆敢略陳衷懇仰瀆崇聽伏乞天地父母亟賜遞改以重公器焉且臣於日前以金吾兼任聯陳執藝之請粗伸齊憤之情忱誠淺薄竟未登徹屢日伈泄不敢爲沬血碎首之計其虧分失職之罪自知難逭反復思量無路仍冒亦乞竝削臣金吾之任以嚴懲討以爲溺職者戒焉千萬幸甚臣無任云云答曰省疏具悉卿其勿辭行公
정조 15년
吏曹判書金文淳疏曰伏以臣待罪中權今將帀歲政瓜再熟瘡疣百出聖度包荒特垂寬假之恩朝廷忠厚尙無駁正之論因仍盤薄拖至于今而若臣貧榮冒恥之狀人雖不言臣自知之每一思惟惶汗浹背瀝血申懇義在必辭而間者責敎極其嚴截進退維谷狼狽失圖徊徨踧踖黽勉赴公此際天官特授之命又奚爲而至哉嗚呼臣之事我殿下今幾年所本末長短莫逃於淵鑑之下才學俱疎百無一能微官末職尙懼不稱而近年以來過蒙天地罔極之恩拔擢超遷置之隆班臣之前疏所云官逾高而才逾下恩益深而報益蔑者實是臣肝膈之懇也早晩僨敗勢所必至何殿下不量人器不問可否擧一國之銓選重任一以畀之不少難愼也天官冢宰與西銓之任尤有所逈異者激揚一世權衡百僚世道之汚隆人物之用捨俱係於此則決非人人所可濫竽也明矣又況朝西銓而暮東銓者歷數旣往雖或有若干人之可以指點而必待望實俱著朝野咸服然後始可擬議豈有如臣今日之攛那兜攬若是容易者哉噫臣本孤畸與世抹摋平居杜門罕接人面世所謂人情物態全未秤停以此寡陋冥擿行政畢竟顚沛可立以待臣身雖不足恤其爲僨國事而害世道當復如何此又臣之所大懼而所大悶者也以殿下愛欲生之至仁必有所財處不待臣言之畢也昨承新命於禁直淸齋之際驚惶震惕無望堪承冒犯違逋威罰不加時値深夜屢瀆是懼拚棄廉隅冒昧出肅而因仍蹲據斷無其理開政有命召牌荐降而百爾思量進身無路玆敢收拾驚魂冒入文字伏願聖明諒臣職之千不近似察臣情之萬無可强亟許鐫免以卒生成之澤仍治臣瀆擾之罪以警具僚焉臣無任云云答曰省疏具悉卿其勿辭行公
정조 15년
辛亥七月二十一日卯時上詣奉室望拜禮入侍時行都承旨柳戇行左承旨李祖承行右承旨李洪載左副承旨權以綱右副承旨李昌會同副承旨李思祚記事官李海淸假注書趙台榮記事官洪樂游徐有聞直閣徐榮輔以次侍立上具翼善冠衮龍袍乘輿出摛文院入朝宗門詣齋室改具黑圓領袍出齋室命書駕前下敎曰未肅拜承旨許遞前望單子入之待下批牌招先參班後謝恩上入冽泉門詣奉室外就板位行四拜禮詣壇上奉審還詣齋室改具衮龍袍出齋室乘輿入集成門還內諸臣退出
정조 15년
辛亥七月二十一日酉時上御重熙堂左承旨入侍時行左承旨李祖承假注書趙台榮記事官洪樂游徐有聞以次進伏訖上曰忠壯公沈岱子孫今日政何不調用乎以參奉李龜聖之代擬入事分付銓曹可也賤臣承命出傳命書傳敎曰當該承旨所爲萬萬駭然爲先罷職命退承史以次退出
정조 15년
行都承旨柳戇坐行左承旨李祖承坐右承旨權以綱坐左副承旨李昌會坐直右副承旨李思祚坐直同副承旨韓光近坐注書二員未差假注書宋知濂仕趙台榮仕直事變假注書金達淳仕
정조 15년
藥房提調趙鼎鎭副提調柳戇啓曰伏未審夜間聖體若何寢睡水剌之節何如臣等率諸御醫趁旱入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 15년
柳戇啓曰臣以參班武士試射事北營進去下直之意敢啓傳曰知道
정조 15년
傳于韓光近曰未下直閫帥當日辭朝
정조 15년
傳于李思祚曰下直閫帥入侍
정조 15년
備忘記黃海兵使吳載徽下直長弓一張長箭一部片箭一部筒兒一箇賜給
정조 15년
柳戇啓曰靈巖郡守徐潤載當日辭朝事命下而兩司俱未署經云除在外未署經外未肅拜呈告人員竝卽牌招以爲署經之地何如傳曰允
정조 15년
柳戇啓曰靈巖郡守當日辭朝事命下而大司憲具㢞牌不進執義李秉喆掌令張錫胤李錫夏持平韓致應宋俊載大司諫徐有成司諫林道浩牌不進罷職傳旨捧入正言朴崙壽未署經獻納權坪正言朴孝成在外無以備員署經何以爲之敢稟傳曰未署經諫臺使之署前行公違牌諫長亞諫只推更卽牌招斯速署經一司除署經使之當日辭朝
정조 15년
以執義李秉喆掌令張錫胤李錫夏持平韓致應宋俊載牌不進罷職傳旨傳于李祖承曰只推
정조 15년
李祖承啓曰大司憲具㢞執義李秉喆掌令張錫胤李錫夏持平韓致應宋俊載牌不進監察茶時之意敢啓傳曰知道
정조 15년
傳于李思祚曰右副承旨入侍
정조 15년
傳于李思祚曰同副承旨入侍
정조 15년
承旨前望單子入之韓光近落點
정조 15년
傳于李祖承曰奉室望拜禮時參班儒生應製居首幼學金順行前此屢見已知其沈屈況其家人乎今爲居首令該曹收用三下幼學金履實韻書一件賜給次上幼學金世淳進士李鍾夏各紙一卷賜給武士試射折衝王道成直赴王道興柳葉箭邊三中各弓矢一部賜給
정조 15년
以吏曹參議李益運牌不進罷職傳旨傳于柳戇曰只推更爲牌招
정조 15년
以兵批政官書啓傳于李思祚曰在外及未肅拜人員許遞前望單子入之待下批牌招察任
정조 15년
兵曹堂上前望單子入之參判柳誼參知趙鎭宅落點
정조 15년
李思祚啓曰兵曹參知趙鎭宅帶軍銜任自下鄕依定式禁推傳旨捧入之意敢啓傳曰知道堂下文臣猶不敢若此況堂上官乎爲先罷職其代令該曹口傳差出
정조 15년
吏曹口傳政事以鄭益祚爲兵曹參知
정조 15년
以漢城府民家頹壓別單傳于李昌會曰恤典卽爲題給
정조 15년
傳于李祖承曰向於時囚諸人捧供判下也適因潦雨欲於伊夜內勘決之故未免草草呼寫矣日前聞該堂言取見原案判付中措語果然有錯呼者渠供中心術二字明是自道之說其下接語以渠雖無狀不忍爲此爲言然則以論人心術添却渠罪大是不成說之事判付中句語以抹去書出事該房知悉
정조 15년
傳于柳戇曰吏曹參議批下牌招察任
정조 15년
以前承旨柳文養令該府勘處傳旨傳于李祖承曰分揀
정조 15년
以李運彬囚單子傳于李祖承曰付過放送
정조 15년
李思祚以兵曹言啓曰今七月十八日傳曰取見八江摘奸中先還備郞徐榮輔手本比諸城內五部及城外四郊其數倍蓗沿江濱水之地勢固然矣言念渠輩風餐露宿沐雨塗泥之狀如在目中寧不切矜其所顧恤之擧尤不可踰日卽令該廳名入手本中者依前下敎賙給形止追後都錄草記事分付時雨之民戶頹圮特不過助力結構則當依舊安堵而外此爲民弊之事卽諸江衆民之疾苦其所矯救豈後於拯溺之政乎手本二件設弊中無於前之納米之弊事令廟堂卽爲草記稟處憲府吏屬事年前以飭禁何等截嚴則未幾又復犯科此無異於亂民況鹽戶一戶所徵至於數十金則通計將爲幾許乎若此而江民何以聊生此江若此他江業鹽處亦可知之憲府下屬等令刑判待朝開坐一竝捉來各別嚴刑捧直招以聞若有一毫遺漏該堂難免重勘以此嚴飭簠簋不飾自簠簋不飾爲民救弊自爲民救弊當該憲府官當施投竄之典爲先自政院捧現告以啓近以爲民之意城內坊里尊位自大官以下復舊式爲之則如渠蟣蝨之賤焉敢稱以朝官如是無嚴乎手本所謂車有濟爲名人削其前授官稱令該曹捉來嚴治捧供以聞如果武夫令兵判捉來除尋常嚴棍取招草記事分付事命下矣依傳敎孔德里中任車有濟捉來發問目嚴棍十五度取招問目內今番雨水民戶之頹圮若是數多則身爲中任其所動念宜倍他人而敢稱朝官視作賤役諸般擧行初不致察者究厥所爲萬萬痛駭特敎嚴問事體自別厭薄中任委折無隱直告則所供內矣身洞里中任以朝官出身中每年輪回差定事受出完文於漢城府則矣身豈敢以朝官爲厭薄之計乎矣身方帶訓局食料軍官營門往來之際中任之役不得專意致察故果以無故朝官出身中差定爲宜而矣身則實難隨行之意有所發說於洞里今番備邊郞摘奸時適因往護同生之病亦未及待令矣身罪狀萬死無惜惶恐遲晩云矣旣有嚴棍所招草記之命捧供以入之意敢啓傳曰前罪已過甚此供又欺隱勝於渠百倍之大臣重臣爲尊位者或有違令之事猶可嚴飭況如渠蟣蝨之賤乎此蓋爲民之意則因渠一人之頑悍不守分至登於江村摘奸備郞之手本後弊所關不可十五棍而止移送漢城府各別處置後使之草記可也
정조 15년
李祖承以義禁府言啓曰刑曹啓目判付內前持平玄重祚畿沿投竄事命下矣玄重祚京畿南陽府投竄而以判付內辭意具罪目依例發遣府羅將押送配所何如傳曰允
정조 15년
吏曹參議李益運疏曰伏以臣於三昨祗奉親傳之香謹詣禜祭之所宸誠所假雖知神祗有感連夜將事自愧齊明或弛乃於千萬夢想之所不敢期不敢萌三銓特擢之命忽及於祀事未了之地嗚呼如非臣命卒之秋以殿下愛惜名器之念覆燾臣身之心豈有此誤恩濫渥也循墻猶屬閑語鑽地顧無其術臣情到此只有戰恐涕泣而已噫臣之兄弟三人將第策名遭遇明時出入於宰列侍從之班寒門過福憂盧耿然而況臣儱侗譾劣最居兄弟之下者耳十年枳廢之餘幸荷我聖上天地再造之恩三釁三浴不足諭其拂拭一飮一喙罔非歸於造化挽近以來銀臺寵命絡續聯翩每一登筵天語諄勤指導愚迷則溫然如家人父子寬貸罪戾則間之以霜雪雨露闔門之感泣無窮此生之報答無階夙宵淵氷罔敢自懈若或以名塗一步之進萌念於己所獨知之中則禽獸將不食其餘矣今此新命何爲而及於臣耶況念王言體重四方傳誦其不可過中也明矣而今以必欲奬飾賤臣之故十行縷縷之敎不特於臣身誠爲不虞抑恐在絲綸或近過情此尤臣有以欺殿下者臣固死罪而雖以朝廷格例言之銓部爲任最號淸要國子之通先爲階梯長亞之堂合採公議然後始可以排議而今殿下不有格例不顧公議遽有此千不當萬不當之擧臣身雖不足恤其於玷累淸明之化何哉臣有死而已決不可以手奉銓曹之牌足踏延英之甎豈敢以循例飾讓之言重欺殿下重添臣罪乎荐召之下敢以誓心之事仰瀆聽卑之天伏乞天地父母哀之憐之亟收新命以卒天地生成之澤千萬血祝之至省疏具悉爾其勿辭察職
정조 15년
辛亥七月二十二日卯時上御重熙堂靈巖郡守入侍時右副承旨李昌會假注書宋知濂記事官洪樂游徐有聞靈巖郡守徐潤載以次進伏訖上曰守令進前可也潤載進前奏職姓名七事訖上曰爾其誰族耶潤載曰故府使徐宅善之子也上曰今番是初除耶潤載曰然矣上曰爾其殫竭做治無負朝家差遣之意也上命昌會讀公事書判付訖上曰靈巖郡守當日辭朝出榻敎仍命退諸臣以次退出
정조 15년
辛亥七月二十二日辰時上御誠正閣同副承旨入侍時同副承旨李思祚假注書趙台榮記事官洪樂游徐有聞以次進伏訖上曰黃海兵使入侍賤臣承命出與黃海兵使吳載徽偕入進伏命載徽進奏職姓名及履歷訖敎曰海閫與他尤有異焉下去後凡事各別務爲也命思祚宣諭訖命載徽先退命書傳敎曰承旨前望單子入之待下批牌招察任又命書傳敎曰承旨房仍命退承史以次退出
정조 15년
行都承旨柳戇病行左承旨李祖承坐右承旨權以綱坐左副承旨李昌會坐右副承旨李思祚坐直同副承旨韓光近坐直注書二員未差假注書金達淳仕趙台榮仕直事變假注書未差
정조 15년
李祖承啓曰大司憲具㢞執義李秉喆掌令李錫夏張錫胤持平宋俊載韓致應牌招啓辭未下監察茶時之意敢啓傳曰知道
정조 15년
李思祚啓曰禁衛營將官來言今日本營軍兵日次私習云矣敢啓傳曰知道
정조 15년
李思祚啓曰御營廳將官來言今日本廳軍兵日次私習云矣敢啓傳曰知道
정조 15년
傳于韓光近曰同副承旨入侍
정조 15년
以記事官李重蓮假注書宋知濂東西郊農形摘奸傳于李祖承曰名以農形摘奸僅往諺所謂仆則接鼻之地曰以往還修呈書啓者年少新進所便之習極爲可駭馹騎則一也宣傳官所騎一鞭百里史官所騎十步九策乎況同往之兼春秋尙未入來則渠等東出者至于樊里西出者至于館峴而回如許史官今所初見翰林李重蓮假注書宋知濂令該府拿問嚴處
정조 15년
以平安監司洪良浩狀啓柔院鎭還穀釐正恭俟處分事傳于李思祚曰關西各鎭還穀之弊心常爲之矜惻必欲一番釐正非不知極難處有民然後當有穀餉需之體重支放之所關猶屬第二件事西顧一念每在於此觀此狀辭益不禁爲西民耿耿之思初欲先從本鎭釐弊聞大臣附奏者大臣意見亦好矣姑且置之以待齋到後處分事分付江界屬鎭則付之地方官先令査奏而其餘各鎭似無指一之知委則其爲滋弊當一味依舊是豈成說乎義州昌城地方各爲八鎭云而兩邑倅豈讓於江界資歷亦皆二品似此査報優可爲之與該鎭將眼同反閱區別分秩仍以意見使卽論報後狀聞其餘各鎭屬地方各令邑倅眼同擧行爲便乎抑道內守令中別定數人逐邑輪視論報爲便乎令廟堂指一回啓待回下與此傳敎卽爲行會
정조 15년
以京畿監司徐鼎修狀啓判府事兪彦鎬祿俸不爲領受事傳于李昌會曰令地方官更爲輸送事回諭
정조 15년
以京畿監司徐鼎修狀啓廣州居廣城君安鼎福卒逝事傳于韓光近曰舊日胄筵熟知其人顧問多藉稽古年來每欲召見聞其衰病日甚云故未果今聞卒逝殊用嗟惜令該邑例給致賻外別爲題給事令廟堂行會因此思之本邑亦有李灌者同是胄筵舊面近果無恙居在乎令地方官就問後報來仍卽枚擧狀聞事一體分付
정조 15년
以京畿監司徐鼎修啓本罪人朴弘修陽川縣到配事傳于李祖承曰足懲其罪姑爲放送事回諭
정조 15년
韓光近以禮曹言啓曰禜祭設行後靈應如響積雨快霽報謝之擧不容少緩依定式報謝祭不卜日今七月二十五日設行之意知委何如傳曰祈晴卽晴雖幸靈應之若有所相然積雨之餘不可以今日之始有晴意遽行祀典稍觀一兩日日氣待快晴始議報謝之擧似合事宜待三日後報謝亦係彝典更待下敎設行可也報謝處所一款欲有詢問後爲之者卿曹草記旣登聞因此收議庶不至太早凡禜祭報謝設行於四門者以神室同奉諸位有難獨設於四方山川神位也今番適因修改事姑未還安而還安日字當在快晴後其時亦當有祭儀若於四方山川神位祝辭添入報謝之意兼告還安之由於禮似無不可亦省奉往奉來之屑瀆係是罕有之例發遣郞官問議大臣以來卿其論理指一草記稟處可也
정조 15년
韓光近以禮曹言啓曰太常神室滲漏處修改吉日令日官推擇則今七月二十七日卯時爲吉云以此日時擧行而還安及還安祭事畢後隨時設行之意分付何如傳曰允
정조 15년
韓光近以禮曹言啓曰卽接愍懷墓守衛官所報則今番大雨之餘本墓曲墻北邊一間半頹圮云墓上曲墻有此頹圮之患不可無慰安之擧慰安祭不卜日今二十五日設行依前例本曹堂上郞廳進去奉審後稟處何如傳曰允本曹郞廳仍爲獻官執事可也
정조 15년
李昌會以漢城府言啓曰兵曹以孔德里中任車有濟捧供草記傳曰前罪已過甚此供又欺隱勝於渠百倍之大臣重臣爲尊位者或有違令之事猶可嚴飭況如渠蟻蝨之賤乎此蓋爲民之意則因渠一人之頑悍不守分至登於江村摘奸備郞之手本後弊所關不可十五棍而止移送漢城府各別處置後使之草記可也事命下矣因傳敎車有濟捉來嚴杖究問則所供內自初中任之役慢不擧行至登於摘奸備良之手本及夫兵曹棍問之時乃敢以軍門往來與同生病故等說漫漶納招飾詐欺隱之罪一一遲晩矣渠以幺麽小民稱以軍門所屬謀避中任之狀極爲痛駭而況自兵曹飭敎嚴問之下敢爲欺隱納供者尤萬萬痛惡自臣府照律科治何如傳曰允
정조 15년
辛亥七月二十三日卯時上御誠正閣右副承旨同副承旨入侍時右副承旨李思祚同副承旨韓光近假注書宋知濂記事官洪樂游徐有聞以次進伏訖上命思祚書傳敎曰承旨房仍上曰李惠祚於右副爲兄乎思祚曰臣之仲兄矣上曰李恒祚亦兄乎思祚曰臣之伯兄矣上曰李惠祚曾以文字事有人言此何事也思祚曰詩題事而事在年久臣亦不能詳記題則出朱書矣上曰曾經外任乎思祚曰臣曾除固城守因事卽遞其後待罪於結城數年矣上曰向因潦雨急於滯囚之勘決草草呼寫判付故昨有句語抹去之敎而本事承宣輩知之乎思祚等曰臣等亦知之矣上曰李集斗供中心術云云非以此二字論斷人也明矣大抵李集斗實無罪科朝廷只重體面故不得不以此勘斷而大臣之論亦過矣徒配之典豈不過當乎雖以東伯事言之大段失措大段巽軟頃於李敏輔入侍亦以此事有酬酢而發一笑矣上曰同副與韓光會爲幾寸光近曰八寸矣上曰筋力一樣乎光近曰然矣上曰偕老乎光近曰然矣上曰有孫幾人光近曰有四孫矣上曰福人矣仍命退諸臣以次退出
정조 15년
行都承旨柳戇病行左承旨李祖承坐直右承旨柳文養未肅拜左副承旨權以綱坐直右副承旨李昌會坐同副承旨李思祚坐注書二員未差假注書金達淳仕趙台榮仕直事變假注書安廷善仕
정조 15년
李思以都摠府言啓曰今日入直內三廳武兼禁軍及軍兵等中日習射請出標信傳曰知道
정조 15년
李思祚啓曰臣以入直禁軍戎器點考事進去下直之意敢啓傳曰知道
정조 15년
李昌會啓曰今日乃是處暑自明日視事所當取稟而老炎猶甚新涼未生姑觀日候更稟之意敢啓傳曰知道
정조 15년
李思祚啓曰臣依定式進詣仁政殿月臺入直禁軍戎器點考則皆無頉仍以傳敎內辭意勞問則亦皆好在云矣敢啓傳曰知道
정조 15년
宋知濂奉命在外代以安廷善爲事變假注書
정조 15년
觀象監提調前望單子入之徐浩修落點
정조 15년
傳于李祖承曰判義禁前望單子入之判義禁前望單子入之具允鈺落點
정조 15년
承旨前望單子入之朴天衡落點
정조 15년
李思祚啓曰新除授右承旨朴天衡時在黃海道谷山府任所斯速乘馹上來事下諭何如傳曰許遞前望單子入之待下批牌招察任
정조 15년
傳于李昌會曰諸承旨批下牌招察任
정조 15년
傳于李昌會曰右副承旨同副承旨批下牌招察任
정조 15년
以右副承旨李思祚同副承旨韓光近牌不進罷職傳旨傳于李昌會曰只推更爲牌招
정조 15년
李昌會啓曰吏曹判書金文淳參判朴祐源參議李益運牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判竝更牌招何如傳曰允參議只推一體牌招
정조 15년
以吏曹參議李益運再牌不進罷職傳旨傳于李昌會曰勿施仍以前牌催促各別嚴飭傳于李昌會曰三銓事極爲駭然飭敎之下焉敢若此若以中批爲說則一遞足矣外此有何鐵限若是逡巡乎吏曹參議李益運爲先下義禁府推考
정조 15년
以李益運囚單子傳于李昌會曰分揀放送
정조 15년
李昌會啓曰吏曹參議李益運旣有分揀放送之命卽爲牌招同參政事何如傳曰允
정조 15년
韓光近啓曰吏曹參議李益運謂以天官特除實非夢寐之所到況日前所下聖敎中尤有恧蹙愧汗匪分之職有難冒膺屢度飭敎之下無意承命分義所在萬萬駭然所當重勘而本院請推之外無他可施之罰何以爲之敢稟傳曰紀綱分義可謂自李益運壞之堂上三違防限至發關門懸牌申明舊禁則連三日擧措萬萬駭然從古中批除職者果何限而敢以決不可乎奉政曹之牌足踏延英之甎章皇煩浼於辭疏之中者尤豈不駭妄乎雖無此人豈乏銓官則更令申飭出仕焉有如許國體乎吏曹參議李益運安岳郡守除授使之當日辭朝嚴飭赴任無敢一刻遲滯時任郡守遞付京職
정조 15년
傳于韓光近曰下直守令入侍
정조 15년
傳于李昌會曰承旨畏安岳郡守不得催促乎極爲駭然該房承旨亦宜使知外補之苦吏房代房承旨韓光近靑松府使除授一體當日辭朝時任府使遞付京職
정조 15년
李思祚以弘文館言啓曰本館下番連日姑降入直事甚未安今日政新除授玉堂待下批仍卽牌招以爲入直之地何如傳曰允
정조 15년
傳于李思祚曰以通淸之積滯大臣旣有筵奏況應敎以胄筵舊僚之尙未陞品者使之擬入而成命已久前後判堂一不擧行事甚未安應敎未差之代今日政差出
정조 15년
有政吏批判書金文淳參判朴祐源進參議未差左副承旨權以綱進啓曰各道掌試都事例以侍從差出而忠淸都事楊致鶴全羅都事朴沁黃海都事白師坤江原都事金永弼咸鏡都事金尙礪平安都事金一衡俱未經侍從依例改差何如傳曰允侍從坐罷人敍用以尹序東爲修撰金洛一爲翼陵令李厚生爲監察韓用鐸爲忠淸都事金啓洛爲慶尙都事申獻朝爲全羅都事柳星漢爲黃海都事金翰東爲咸鏡都事金方行爲平安都事尹致性爲江原都事李義鳳爲忠淸左道京試官徐榮輔爲慶尙左道京試官李冕膺爲全羅左道京試官鄭東觀爲平安南道京試官李昌漢爲谷山府使李義鳳爲應敎濟州牧使單李潤彬延豐單李𡊠
정조 15년
兵批判書吳載純參判柳誼參議尹長烈病參知鄭益祚入直進右副承旨李思祚進副司直單徐浩修閔台爀李漢一
정조 15년
李祖承啓曰大司憲具㢞執義李秉喆掌令李錫夏張錫胤持平宋俊載韓致應牌招啓辭未下監察茶時之意敢啓傳曰知道兩司未肅拜呈告人員竝許遞
정조 15년
以修撰尹序東牌不進罷職傳旨傳于李昌會曰只推
정조 15년
李思祚以備邊司言啓曰頃因江陵前府使李集斗捧供啓目判付本事之相左委折關問該道待江原監司尹師國回牒草記以稟事命下矣今以道臣報辭見之當初魚鱐爲弊之說旣出該倅之口巡旌離發之後初無回轎之事則囚供之將欲二字似歸抑說而此皆不足爲大段論罪之事但營門發關押去之罪囚悖儒輩中路奪取而莫敢誰何聖廟何等至嚴至敬之地而逃躱罪囚藏匿其中悖儒環擁蔑視官令而又莫敢誰何終至於封疏斂錢之境江陵一府其可曰有朝廷命吏乎惟此數件罪狀實是貽羞淸朝此不嚴懲後弊不可勝言保放罪人李集斗令該府考律勘處何如傳曰以此草記及該道報曹出給該府使之議處可也
정조 15년
李思祚以備邊司言啓曰關西各鎭還穀反閱令地方官擧行抑別定道內守令便否令廟堂指一回啓事命下矣各鎭地方官雖於査閱之前自當知該鎭穀弊之如何民情之如何則眼同鎭將區別分秩似不是爲難至於別定守令旣有生疎之慮且其輪視之際恐不無生弊之端使各其地方官擧行恐爲便順若其道內列鎭之或無弊或有弊已有前日道臣狀聞只從有弊處使之擧行之意分付該道道臣何如傳曰允
정조 15년
行左承旨李祖承右承旨權以綱左副承旨李昌會疏曰伏以臣等卽伏承都承旨臣柳戇推考之命誠不勝萬萬悚恧臣等昨日之申退非但終歸於所便之科莫重傳敎至使注書替書事未前有罪難自解只緣臣等之徑退致有長僚問備之擧臣等有不可以所被薄罰自處以已勘晏然在直玆敢聯陳短章徑出禁扃伏乞聖明亟遞臣等之職仍治瀆撓之罪以肅朝綱以安微分不勝幸甚答曰省疏具悉卿等勿施行公
정조 15년
右副承旨李思祚同副承旨韓光近疏曰伏以臣等於都承旨臣柳戇推考之命萬萬惶悚有不敢自安者臣等旣蒙特恩猥叨濫職義重叩謝黽勉出肅臣思祚衰憒之狀臣光近阿覩之疾其何敢一時供劇而下位之三日坐直自是院中故事故雖知難强不敢苦辭未免竝直昨夜傳敎之下只緣臣等之昏謬至使注書替書以入臣等溺職之罪已不暇恤而至於移罪右位之境揆以私義尤不勝恧蹙孽由已作罪益難逭玆敢聯陳短章徑出禁扃伏乞聖明亟垂諒察先命鐫削臣等之職仍治臣等瀆撓之罪以肅朝綱以安賤分不勝幸甚省疏具悉責在右僚爾等勿辭察職
정조 15년
辛亥七月二十四日卯時上御重熙堂左承旨入侍時行左承旨李祖承假注書趙台榮記事官洪樂游徐有聞以次進伏訖上命書傳敎曰政官牌招開政前參議李益運敍用仍任前職一體牌招又命書傳敎曰當署滯囚宜念判堂時帶劇任許遞今日政差出仍令今日捧供待判下區別功議勘放事分付又命書傳敎曰昨夜以關西鎭弊事書下傳敎也坐直承宣俱以眼昏至令注書替書後入稟雖料其似然推移替書之意使司謁先爲下敎而其爲苟艱則甚矣大抵坐直承旨之必備伴直僚員者始自故承旨李浩然之耽於觴政而屢百年來仍成院中故事則昨夜以眼昏之下位兩承宣使之竝直致有無於例之擧措此皆右位之取便所致知申則雖曰呈病以一院之長亦豈敢曰不知乎都承旨柳戇推考昨日申退諸承旨從重推考坐直承旨之無一言持難者亦可謂恕己則昏一體推考又命書傳敎曰畿邑貢蟹之弊雖似微細嘗聞應貢者近二十邑而二三邑外皆出於民在前多有蠲免之時況今年霖雨浹月濱江近海處民事甚關心則貢蟹之邑無非沿邑以此以彼宜有軫念之擧每於旣收之後頒令之故民未蒙實惠令廟堂枚擧此意分付該道今年封進生蟹特爲停免皆令今日內知委列邑其中出於官而應此貢者今番則亦勿封進以補民役因此而有下敎者水原蟹貢尙在應捧之中此後本府封進永爲蠲除事一體分付又命書傳敎曰觀此湖西伯狀啓今番霖雨浸墊如許云未知水退後形止比諸湖南似尤爲害矣晴霽後形止勿委守宰之所報各別詳審必須稱當條列登聞事令廟堂嚴飭行會命退承史以次退出
정조 15년
辛亥七月二十四日申時上御重熙堂下直守令入侍時行左承旨李祖承假注書趙台榮記事官金良倜徐有聞安岳郡守李益運以次進伏訖上命益運進前敎曰本邑之許多鄕弊素稱一道之最到任後一心釐改毋負今日特畀之意可也仍命先退命書傳敎曰昨見政望兩提擧中只一窠差出意謂以前亞銓之故政曹欲爲留窠矣今因政望始知之其時傳旨之一捧一拔承旨事駭然當該承旨査出推考上曰觀象監提調前望單子入之出榻敎命退承史以次退出
정조 15년
行都承旨柳戇坐行左承旨李祖承坐右承旨柳文養坐直左副承旨權以綱坐右副承旨李昌會坐同副承旨李思祚坐直注書二員未差假注書金達淳仕趙台榮仕直事變假注書安廷善仕
정조 15년
柳戇啓曰同副承旨李思祚今日不爲仕進卽爲牌招何如傳曰允
정조 15년
傳于李昌會曰左副承旨入侍
정조 15년
柳文養以禮曹言啓曰太廟展謁每以春秋定式取稟矣今秋展謁吉日以何間推擇乎敢稟傳曰再明日廟內滲漏處修改之日也仍於是日行展謁而近來陰晴有未可知修改雖擇日當臨時觀勢展謁之行亦當依此爲之預令知悉事分付於隨駕各司日熱如此前後廂軍兵以內外營入直馬步軍訓將率各營入直標下軍都領事駕事令政院知悉擧行可也
정조 15년
柳文養以禮曹言啓曰景慕宮展拜每以孟春孟秋定式取稟矣今秋展拜吉日以何間推擇乎敢稟傳曰待下敎擇日可也
정조 15년
柳文養以禮曹言啓曰報謝祭設行草記批旨內祈晴卽晴雖幸靈應之若有所相然積雨之餘不可以今日始有晴意遽行祀典稍觀一兩日日氣待快晴始議報謝之擧似合事宜待三日後報謝亦係彝典更待下敎設行可也報謝祭處所一款欲有詢問後爲之者卿等草記旣登聞因此收議庶不至太早凡禜祭報謝設行於四門者以神室同奉諸位有難獨設於四方山川神位也今番適因修改事姑未還安而還安日字當在快晴後其時亦當有祭儀若於四方山川神位祝辭添入報謝之意兼告還安之由於禮似無不可亦省奉往奉來之屑瀆係是罕有之例發遣郞官問議大臣以來卿其論理指一草記稟處可也事命下矣依聖敎發遣郞廳問議于大臣則議政府左議政蔡濟恭以爲還安在近適値報謝聖意以神位之奉往奉來慮或屑瀆欲於還安之祝兼告報謝之意而但念還安有祭應行之例也報謝行祀特擧之典也若令兼告則特擧之意恐或不然廟社有事兼告事由儘是節文之得宜而今此報謝出於別致之意臣意則待快晴還安後更設四門報謝似合誠禮伏惟上裁云領府事徐命善領敦寧洪樂性判府事李福源俱病不獻議云矣禜祭後報謝創自甲辰則行於神室旣無可據之例久遠文獻無一見存亦無旁照之道而第伏念先朝戊寅夏親行北郊祈雨祭時未及行禮大雨滂沱乃於祈雨祝辭添入報謝句語仍以行祀伊時聖意蓋以神位之數數奉來爲屑瀆故也此或爲旁照之已例而今此大臣獻議實出守經之論則莫重典禮臣曹不敢擅便上裁何如傳曰大臣之議亦好報謝祭以四門擧行日字二十七日爲之獻官近侍塡差可也
정조 15년
李思祚以訓鍊都監言啓曰闕內各處領軍入直旣係宿衛所重必具軍服着戰笠之意前後約束不啻申嚴而集賢門哨官李海淸敢於直所着軍掛子宕巾肆然偃處以至執頉之境揆以紀律萬萬無嚴不能檢束之失臣方惶恐待罪而哨官李海淸汰去之意敢啓傳曰知道卿則推考
정조 15년
李思祚以兵曹言啓曰曹司五衛將安廷玹素患痰癖之症經暑越添時月之內萬無供職之望屢度呈狀乞遞實病旣如此則宿衛輪番之任不可久曠改差何如傳曰允
정조 15년
李思祚以兵曹言啓曰依下敎訓鍊都監哨官李海淸洪栒金相九出付於龍虎營矣李海淸忽然出去直入堂后故守直將校隨往不得如是之意言之則更爲出來本營云聞甚驚駭入直校卒初不防禁致有此無前之擧不能檢飭之失臣不勝惶恐而當該校卒爲先嚴治李海淸任自往來之罪令該府拿問處之何如傳曰允
정조 15년
李祖承以義禁府言啓曰保放罪人李集斗依例還囚後議處之意敢啓傳曰知道
정조 15년
禁府粘連啓目向前李集斗亦議處云云以此照律何如判付啓依允
정조 15년
禁府照目兵曹前參知趙鎭宅矣帶軍銜任自下鄕依定式推考罪笞五十收贖解見任別敍私罪奉敎私情自私情公式自公式不可闊狹於其間旣罷其職照律分揀卽爲放送爲良如敎又啓目藝文館檢閱李重蓮承政院假注書宋知濂等原情云云傳旨內辭緣泛稱遲晩所當請刑是白乎矣旣有待判下區別功議勘放之命上裁何如判付啓竝只以草記擧行爲良如敎
정조 15년
李祖承以義禁府言啓曰時囚罪人李重蓮宋知濂等待判下區別功議勘放事命下矣李重蓮宋知濂等傳旨內名以農形摘奸僅往諺所謂仆則接鼻之地曰以往還修呈書啓者年少新進取便之習極爲可駭馹騎則一也宣傳官所騎一鞭百里史官所騎十步九策乎況同往之兼春秋尙未入來則渠等東出者至于樊里西出者至于館峴而回如許史官今所初見拿問嚴處罪取考律文則大明律不應爲條有曰凡不應得爲而爲之事理重者杖八十大典通編推斷條有曰犯私罪杖八十奪告身三等犯枉法受贓外笞杖竝收贖云矣李重蓮宋知濂等各杖八十收贖奪告身三等而李重蓮十二代祖仁忠敵愾原從功臣宋知濂七代祖之渾宣武原從功臣云竝功減一等各杖七十收贖奪告身二等放送何如傳曰允
정조 15년
辛亥七月二十五日卯時上御熙政堂都承旨左副承旨入侍時行都承旨柳戇左副承旨權以綱假注書趙台榮記事官洪樂游徐有聞以次進伏訖上曰右承旨入侍出榻敎賤臣承命出傳右承旨柳文養進伏上曰守令入侍賤臣承命出與濟州牧使李運彬谷山府使李昌漢偕入進伏上曰守令以次進奏職姓名可也運彬仰奏職姓名訖上曰登科今爲幾年乎運彬曰今爲十有九年矣上曰除拜已爲屢日邑弊民瘼皆已聞之否運彬曰雖有一二事所聞而未及詳知矣上曰本牧僻在海島視他自別必須悉心爲治毋蹈前倅之習著聞蘇革之治然後方可爲圖報特資之道矣且懷保之政惟在約己二字餘何足加勉乎大抵前後牧使之初不畏憚者按廉之行雖有一二次往還俱非晴行故也今番則方欲別遣繡衣另探實績竝須知悉無或犯科可也昌漢仰奏職姓名訖上曰居官潔己曾所稔聞故今此特除意有在焉無負此意且本府係是西路故鄕任之弊亦且多端云必須務爲可也仍命書榻敎曰谷山府使當日辭朝命文養宣諭訖戇曰同罪未敍人隨卽提稟事曾有定式矣前獻納朴宗來前正言朴載淳旣已蒙敍而前大司諫朴天行係是同罪之人故敢此仰達矣上曰敍用可也出擧條命退諸臣以次退出
정조 15년
辛亥七月二十五日巳時上御重熙堂右承旨入侍時右承旨柳文養假注書金達淳記事官洪樂游徐有聞以次進伏命讀公事判付訖上曰報謝祭獻官皆以祈晴祭獻官還差而李益運旣赴任所其代以兵曹參議尹長烈爲之而受香在明各別虔誠以謝神庥可也又命史官洪樂游趙台榮安廷善金達淳等皆於明日馳詣奉常寺奉神位分詣四門享禮罷後仍爲還安一如祈晴祭時宜矣
정조 15년
行都承旨柳戇坐行左承旨李祖承坐直右承旨柳文養差祭左副承旨權以綱坐右副承旨李昌會坐同副承旨李思祚坐直注書二員未差假注書金達淳仕趙台榮仕直事變假注書安廷善仕
정조 15년
李祖承啓曰明日動駕時兩司侍臣當爲備員而只有正言朴孝成未署經一人無以進參未差之代政官牌招開政差出待下批仍卽牌招以爲備員進參之地何如傳曰允